เฟิร์สช้อยส์เจาะอาชีพอิสระ คืนกำไรลูกค้าชำระหนี้ดี2แสนราย ลดดอกเบี้ยจาก28%เหลือเพียง9.99%
เฟิร์สช้อยส์เจาะอาชีพอิสระ คืนกำไรลูกค้าชำระหนี้ดี2แสนราย ลดดอกเบี้ยจาก28%เหลือเพียง9.99%
28 ก.พ. 2562

กรุงศรีเฟิร์สช้อยส์เดินหน้าขยายฐานลูกค้าใหม่ เจาะ 8 อาชีพอิสระได้เข้าถึงสินเชื่อได้ง่ายขึ้น ตั้งเป้าปีนี้โต 25%
น.ส.ณญาณี เผือกขำ กรรมการ ผู้จัดการ บริษัท อยุธยา แคปปิตอล เซอร์วิส เปิดเผยว่า ในปีนี้ตั้งเป้าขยายฐานลูกค้าใหม่บัตรเครดิตที่ 3.5 แสนบัญชี หรือเติบโต 25% โดยเน้นไปที่ลูกค้าที่ประกอบอาชีพอิสระ 8 อาชีพ อาทิ พนักงานส่งสินค้า พนักงานสายการผลิต นักประพันธ์ออนไลน์ พนักงานรายวัน เพื่อได้เข้าถึงบริการทางการเงินมากขึ้น
ทั้งนี้ ในส่วนของสินเชื่อปล่อยใหม่คาดว่าจะอยู่ที่ประมาณ 9 หมื่นล้านบาท เติบโตประมาณ 11% เป้ายอดสินเชื่อคงค้างสุทธิอยู่ที่ 5.8 หมื่นล้านบาท เพิ่มขึ้นกว่า 8% ขณะที่หนี้ไม่ก่อให้เกิดรายได้ หรือเอ็นพีแอล อยู่ที่ 2.6% เท่ากับปีที่ผ่านมา
"ในไตรมาส 2 บริษัทเตรียมปล่อยสินเชื่อให้แก่นักประพันธ์ออนไลน์ของแอพพลิเคชั่น จอยลดา เพื่อเปิดโอกาสให้แก่ผู้ประกอบอาชีพอิสระได้เข้าถึงแหล่งเงินทุนในระบบมากขึ้น อีกทั้งที่ผ่านมาได้มีการปล่อยสินเชื่อให้แก่ลาล่ามูฟแล้วประมาณ 200 ราย วงเงินรายละประมาณ 3 หมื่นบาท รวมเป็นเงิน 3 ล้านบาท" น.ส.ณญาณี กล่าว
อย่างไรก็ตาม บริษัทได้มีการจัด โปรโมชั่นให้แก่ลูกค้าที่มีประวัติการชำระเงินดีประมาณ 3 แสนราย หรือ 20% จากฐานลูกค้าทั้งสิ้น 2.2 ล้านราย โดยการปรับลดอัตราดอกเบี้ยลงให้เริ่มต้นที่ 9.99% ต่อปี จากเดิมดอกเบี้ยเฉลี่ยอยู่ที่ 28% เพื่อเป็นการแบ่งเบาภาระค่าใช้จ่ายลูกค้าในการบริการสินเชื่อ นอกจากนี้ยังเตรียมที่จะจับมือกับโรงพยาบาลรัฐบาล 11 แห่ง ในการให้บริการสินเชื่อแบบผ่อนชำระอัตราดอกเบี้ย 0% เพื่อเป็นการแบ่งเบาภาระค่ารักษาพยาบาลทุกรายการของลูกค้า เบื้องต้นได้มีการดำเนินการแล้วที่โรงพยาบาลศิริราชเมื่อต้นปีที่ผ่านมา
สำหรับภาพรวมธุรกิจและการดำเนินงานในปี 2561 ของกรุงศรีเฟิร์สช้อยส์เติบโตเพิ่มขึ้นอย่างน่าพอใจ โดยมีจำนวนลูกค้าใหม่กว่า 3.1 แสนบัญชี รวมจำนวนบัญชีลูกค้ากว่า 2.2 ล้านราย เติบโต 5-10% ต่อปี หากเทียบกับในช่วง 3 ปีที่ผ่านมา กรุงศรีเฟิร์สช้อยส์มีผลงานเติบโตเพิ่มขึ้นอย่างก้าวกระโดด ได้แก่ ยอดสินเชื่อและยอดใช้จ่ายผ่านบัตร 8.08 หมื่นล้านบาท เติบโต 26% ยอดสินเชื่อคงค้างสุทธิ 5.4 หมื่นล้านบาท เติบโต 18%
"กรุงศรีเฟิร์สช้อยส์ได้ปรับกลยุทธ์การสร้างแบรนด์และวิสัยทัศน์แบรนด์ใหม่ เรียกว่า "กลยุทธ์การตลาดเพื่อลูกค้าในทุกมิติ ภายใต้แนวคิด "โลกต้องการคนแรก" #YouAreMyFirst เพื่อสร้างความรัก ในแบรนด์ให้เกิดแก่กลุ่มลูกค้า เพื่อที่จะอยู่ในใจและเป็นแบรนด์แรกที่ลูกค้านึกถึงอยู่เสมอนั่นคือ แนวทางการทำธุรกิจที่ เราจะก้าวต่อไป" น.ส.ณญาณี กล่าว